తాతినేని ప్రకాశరావు
తాతినేని ప్రకాశరావు పుట్టింది 1924లో నవంబరు 24. కృష్ణాజిల్లాలోని కపిలేశ్వరపురంలో తండ్రి వీరరాఘవయ్య కాంగ్రెస్‌వాది. అయినా విప్లవ భావాలుండేవి. ప్రకాశరావుని దత్తత తీసుకున్న చిన్న తాత సుబ్బయ్య ఈ కారణంగానే ప్రకాశరావుని తండ్రి వద్దకు పంపేసారట. తండ్రి నుంచి రాజకీయం, విప్లవ భావాలు వారసత్వంగా సంక్రమించాయి. అదనంగా సినిమా ఆసక్తి ఏర్పడింది. టూరింగ్‌ టాకీస్‌లో ఉచితంగా సినిమాలు చూసే అవకాశం కలిగించుకున్నారు చిన్న తనంలోనే. విద్యార్థిగా వుంటూనే రాజకీయాలు వేపు ఆసక్తి చూపడంతో గొడవలు రావడం కూడా ఎక్కువయింది. తను ఉచితంగా సినిమా చూసే టూరింగ్‌ టాకీస్‌లో అసిస్టెంట్‌ ఆపరేటర్‌ వుద్యోగం సంపాదించుకున్నారు. అదీ వదిలేయాల్సి వచ్చింది కొంతకాలానికి. ప్రజానాట్యమండలి వేపు, కమ్యూనిస్ట్‌ సిద్ధాంతాలు వేపు ఆకర్షితులయ్యారు తాతినేని ప్రకాశరావు. ప్రజానాట్యమండలి ప్రదర్శించే కళా కార్యక్రమాలను నిర్వహించే పనిలో పడ్డారు.
జక్కేపల్లి (కూసుమంచి)
తొలి తెలుగు చలన చిత్ర గేయ రచయిత అయిన శ్రీ చందాల కేశవదాసు గారు జూన్ 20, 1876 న ఈ వూరిలోనే జన్మించారు. వీరి తల్లిదండ్రులు పాపమ్మ మరియూ లక్ష్మీనారాయణ గారలు. శ్రీ కేశవదాసు గారు కవి,హరిదాసు,అష్టావధాని మరియూ చలనచిత్ర రచయిత. వీరు 1931 లో హెచ్.యం. రెడ్డి గారు రూపొందించిన మొదటి తెలుగు టాకీ చలన చిత్రం భక్త ప్రహ్లాద కు పాటలు వ్రాసినారు. ఈ చిత్రంలో లీలావతి పాత్ర పాడిన "పరితాప భారంబు భరియింప తరమా" అను పల్లవితో ప్రారంభమయినదే తొలితెలుగు చలన చిత్ర గేయంగా చరిత్ర పుటలలోనికి ఎక్కింది. [1]